C 125/354
SK
Úradný vestník Európskej únie
5.4.2023
Streda 14. septembra 2022
Komisia je splnomocnená preskúmať prostredníctvom delegovaných aktov v súlade s článkom 31 tejto smernice harmonizované referenčné hodnoty účinnosti stanovené v delegovanom nariadení Komisie (EÚ) 2015/2402 (68).
11.
Členské štáty zabezpečia, aby každá dostupná podpora pre kombinovanú výrobu bola podmienená výrobou elektriny pochádzajúcej z vysokoúčinnej kombinovanej výroby a efektívnym využívaním odpadového tepla na dosiahnutie úspory primárnej energie.
Pomoc z verejných prostriedkov na kombinovanú výrobu, výrobu tepla pre centralizované zásobovanie teplom a siete centralizovaného zásobovania teplom podlieha v príslušných prípadoch pravidlám štátnej pomoci.
Článok 25 Premena, prenos a distribúcia energie
1.
Národné energetické regulačné orgány uplatňujú zásadu prvoradosti energetickej efektívnosti v súlade s článkom 3 tejto smernice pri plnení regulačných úloh uvedených v smerniciach (EÚ) 2019/944 a 2009/73/ES, pokiaľ ide o ich rozhodovanie o prevádzke plynárenskej a elektrizačnej infraštruktúry vrátane ich rozhodnutí o sieťových tarifách, bez toho, aby boli dotknuté zásady nediskriminácie a nákladovej efektívnosti.
Okrem zásady prvoradosti energetickej efektívnosti národné energetické regulačné orgány zohľadnia nákladovú efektívnosť, efektívnosť systému a bezpečnosť dodávok a dodržiavajú prístup založený na životnom cykle, ktorým sa zabezpečia ciele Únie v oblasti klímy a udržateľnosť.
2.
Členské štáty zabezpečujú, aby prevádzkovatelia prenosovej a distribučnej sústavy plynu a elektriny uplatňovali zásadu prvoradosti energetickej efektívnosti v súlade s článkom 3 tejto smernice a v súlade s cieľmi Únie v oblasti klímy a udržateľnosti pri plánovaní svojej siete, jej vývoji a investičných rozhodnutiach.
Flexibilita na strane dopytu je ústrednou súčasťou posudzovania plánovania a prevádzky sietí.
Členské štáty pri zohľadnení bezpečnosti dodávok energie a integrácie trhov zabezpečujú, aby prevádzkovatelia prenosových sústav a prevádzkovatelia distribučných sústav ▌investovali do aktív, odolných voči budúcim zmenám, v snahe prispieť k zmierňovaniu zmeny klímy.
Národné regulačné orgány môžu poskytnúť metodiky a usmernenie k posudzovaniu alternatív v analýze nákladov a prínosov v úzkej spolupráci s prevádzkovateľmi prenosových sústav a prevádzkovateľmi distribučnej sústavy, ktorí si môžu vymieňať kľúčové technické odborné znalosti so zohľadnením širších prínosov a pri schvaľovaní, overovaní alebo monitorovaní projektov, ktoré predkladajú prevádzkovatelia prenosovej sústavy a prevádzkovatelia distribučnej sústavy, by mali overovať, či títo prevádzkovatelia dodržiavajú zásadu prvoradosti energetickej efektívnosti.
3.
Členské štáty zabezpečujú, aby prevádzkovatelia prenosových sústav a distribučných sústav monitorovali a kvantifikovali celkový objem strát súvisiacich so sústavou, ktorú prevádzkujú, a aby prijímali nákladovo efektívne opatrenia na zvýšenie účinnosti sústavy a riešenie potrieb rozvoja infraštruktúry a strát vyplývajúcich zo zvýšenej elektrifikácie na strane dopytu aj výroby.
Prevádzkovatelia prenosových sústav a distribučných sústav nahlasujú dané opatrenia ▌ národným energetickým regulačným orgánom.
Členské štáty zabezpečujú, aby prevádzkovatelia prenosových sústav a distribučných sústav posudzovali opatrenia na zlepšenie energetickej efektívnosti s ohľadom na existujúce systémy prenosu a distribúcie plynu alebo elektriny a zlepšovali energetickú efektívnosť v dizajne a prevádzke infraštruktúry, najmä v kontexte zavádzania inteligentných sústav.
Členské štáty podnecujú prevádzkovateľov prenosových sústav a distribučných sústav, aby vyvíjali inovačné riešenia na zlepšenie efektívnosti a udržateľnosti vrátane energetickej efektívnosti, existujúcich a budúcich systémov prostredníctvom regulácie založenej na stimuloch.
4.
Národné energetické regulačné orgány do ročnej správy zostavenej podľa článku 59 ods.
1 smernice (EÚ) 2019/944 a podľa článku 41 smernice 2009/73/ES zahrnú osobitnú časť o pokroku dosiahnutom pri zlepšovaní energetickej efektívnosti vzhľadom na prevádzku plynárenskej a elektrizačnej infraštruktúry.
V daných správach uvádzajú posúdenie celkovej efektívnosti pri prevádzke plynárenskej a elektrizačnej infraštruktúry, opatrenia, ktoré vykonali prevádzkovatelia prenosových a distribučných sústav, a v prípade potreby odporúčania na zlepšenie energetickej efektívnosti vrátane nákladovo efektívnych alternatív, ktoré znižujú špičkové zaťaženie a celkovú spotrebu elektrickej energie.
5.
Pokiaľ ide o elektrinu, členské štáty zabezpečia, aby regulácia siete a sieťové tarify spĺňali kritériá uvedené v prílohe XII s prihliadnutím na usmernenia a kódexy vypracované v súlade s nariadením (EÚ) 2019/943.
(68)
Delegované nariadenie Komisie (EÚ) 2015/2402 z 12. októbra 2015, ktorým sa preskúmavajú harmonizované referenčné hodnoty účinnosti samostatnej výroby elektriny a tepla pri uplatňovaní smernice Európskeho parlamentu a Rady 2012/27/EÚ a ktorým sa zrušuje vykonávacie rozhodnutie Komisie 2011/877/EÚ (Ú. v.
EÚ L 333, 19.12.2015, s. 54).